[bookmark: _GoBack]
НАРЕДБА № ……… от 2026 г. за условията и реда за определяне на размера и разпределението на субсидиите и компенсациите, както и критериите за установяване на пазарна неефективност в железопътния транспорт


Раздел I
Общи разпоредби

Чл. 1. С наредбата се определят размерът и разпределението на субсидиите и компенсациите, както и критериите за установяване на пазарна неефeктивност в железопътния транспорт.
Чл. 2. (1) Ежегодно в държавния бюджет на Република България се включват разходи за:
1. субсидия за компенсиране на задължението за извършване на услуга от общ икономически интерес за превоз на пътници с железопътен транспорт; 
2. компенсация за изпълнението на тарифното задължение за превоз на пътници с железопътен транспорт; 
(2) Субсидията за компенсиране на задължението за извършване на услуга от общ икономически интерес за превоз на пътници с железопътен транспорт се предоставя на превозвача, извършващ превоза авансово, съгласно условията на договора за обществена услуга и утвърден годишен график в рамките на определения със закона за държавния бюджет на Република България размер.
(3) Размерът на средствата за компенсиране на намалените приходи на превозвачите, които са сключили договор за услуга от общ икономически интерес за превоз на пътници и прилагат пътнически тарифи в интерес на една или няколко социални категории лица, се определя със закона за държавния бюджет на Република България за съответната година.
(4) Компенсацията се предоставя само за превози на определени с нормативен акт категории пътници.
(5) Средствата за субсидиране и компенсиране на превозвачите, изпълняващи задължения за извършване на услуги от общ икономически интерес за превоз на пътници, се предоставят при спазване на условията и реда на Регламент (ЕО) № 1370/2007 на Европейския парламент и на Съвета от 23 октомври 2007 година относно обществените услуги за пътнически превоз с железопътен и автомобилен транспорт и за отмяна на регламенти (ЕИО) № 1191/69 и (ЕИО) № 1107/70 на Съвета (Регламент (ЕО) № 1370/2007).
(6) Средствата по ал. 1 се предоставят за изпълнение на задължение за извършване на услуги от общ икономически интерес за превоз на пътници с железопътен транспорт по разписания, включени в Националната транспортна схема по чл. 20, ал. 3 от Закона за обществения транспорт.
(7) Не се предоставят средства за субсидии и компенсации за превози за услуги с железопътен транспорт, които се поддържат главно поради исторически интерес или туристическото им значение.
(8) С решение на общинския съвет могат да се предоставят средства за сметка на съответния общински бюджет и да се сключват договори с превозвачите за поемане на задължения за извършване на услуга от общ икономически интерес с железопътен транспорт при спазване на изискванията на Регламент (ЕО) № 1370/2007.

Раздел I
Определяне на размера на субсидията и компенсацията за изпълнение на задължението за извършване на услуга от общ икономически интерес за превоз на пътници

Чл. 3. (1) Размерът на субсидията за компенсиране на задължението за извършване на обществена услуга за превоз на пътници с железопътен транспорт се определя в съответствие с Регламент (ЕО) № 1370/2007, въз основа на нетния финансов ефект от изпълнението на възложеното задължение за обществена услуга и при отчитане на необходимостта от осигуряване на устойчиво, качествено и ефективно предоставяне на услугата.
(2) При определянето на размера на субсидията за компенсиране на задължението за извършване на обществена услуга за превоз на пътници с железопътен транспорт се вземат предвид всички разходи, които са пряко свързани с изпълнението на задължението за обществена услуга, включително разходите за персонал, подвижен състав, електрическа енергия, достъп и използване на железопътната инфраструктура, поддръжка, безопасност, обслужване на пътниците и други необходими разходи.
(3) При определянето на размера на субсидията за компенсиране на задължението за извършване на обществена услуга за превоз на пътници с железопътен транспорт се вземат предвид всички приходи, реализирани от предоставянето на обществената услуга, включително приходите от продажба на превозни документи, приходите от допълнителни услуги, както и всички други приходи, които са пряко или косвено свързани с изпълнението на възложената обществена услуга.
(4) Размерът на субсидията за компенсиране на задължението за извършване на обществена услуга за превоз на пътници с железопътен транспорт може да включва разумна печалба за изпълнителя по договор за услуга от общ икономически интерес за превоз на пътници. 
(5) Разумната печалба се определя като степен на възвращаемост на капитала, която е нормална за сектора и отчита риска или липсата на риск, на който е изложен изпълнителят по договор за услуга от общ икономически интерес за превоз на пътници вследствие на намесата на компетентния орган. Разумната печалба се включва с оглед на поетите рискове, необходимите инвестиции и условията за изпълнение на услугата, като не може да води до свръхкомпенсация. Размерът на разумната печалба се определя в договора за обществената услуга.
(6) Размерът на субсидията за компенсиране на задължението за извършване на услуга от общ икономически интерес за превоз на пътници с железопътен транспорт се определя по начин, който осигурява прозрачност на използваните данни и проследимост на извършените изчисления и не допуска предоставянето на компенсация, надвишаваща нетния финансов ефект от изпълнението на задължението за услуга от общ икономически интерес, който може да включва определен размер на разумна печалба.
Чл. 4 (1) Размерът на компенсацията за изпълнение на тарифно задължение се определя въз основа на действително извършените превози на пътници, които съгласно нормативен акт имат право на безплатно или на пътуване с намалени цени.
(2) Компенсацията покрива намалените приходи на превозвача, произтичащи от прилагането на определените от държавата социални транспортни облекчения, като се изчислява въз основа на приложимата публична тарифа, размера на нормативно установеното намаление и броя на действително извършените пътувания.
(3) Компенсацията се изплаща ежемесечно от Министерство на финансите, след представяне на документи и данни, удостоверяващи по проверим и проследим начин извършените превози и размера на намалените приходи от изпълнителя на услуга от общ икономически интерес.
Чл. 5 (1) Превозвачът води отделна счетоводна отчетност за дейностите, извършвани в изпълнение на договора за обществена услуга, така че да бъде осигурено ясно разграничаване между приходите, разходите, активите и пасивите, свързани с обществената услуга, и тези по останалите му дейности.
(2) Възложителят извършва ежегодна проверка на предоставените субсидии и компенсации с цел установяване на съответствието им с действително извършените разходи, реализираните приходи и условията на договора за обществена услуга.
(3) При установяване на свръхкомпенсация превозвачът възстановява недължимо получените средства в срок определен от възложителя по договор на услуга от общ икономически интерес за превоз на пътници с железопътен транспорт.
Чл. 6 Параметрите, въз основа на които се изчислява компенсацията, естеството и обемът на каквито и да са предоставени изключителни права, механизмите за разпределение на приходите и разходите, са в съответствие с чл. 4 от Регламент (ЕО) № 1370/2007.
Чл. 7. (1) Размерът на субсидията за компенсиране на задължението за превоз на пътници за съответната година се определя по следната формула:

Нетен финансов ефект = Разходи, извършени във връзка със задължението за извършване на обществени услуги или група задължения за извършване на обществени услуги, наложени от компетентния орган, минус всякакви положителни финансови резултати, реализирани в рамките на мрежата, експлоатирана съгласно въпросното/ните задължение/я за извършване на обществени услуги, минус тарифните приходи или всякакви други постъпления, реализирани при изпълнение на въпросното/ите задължение/я за извършване на обществени услуги, плюс разумна печалба.

(2) Размерът на компенсацията за изпълнение на тарифно задължение за съответната година се определя по следната формула:

Компенсацията = публичната тарифа за превоз на пътници, включително железопътни карти, всички специални услуги, отстъпки и намаления, определени с нормативен акт, умножена по нормативно определения процент на намаление, определен със същия акт, за определените категории пътници с право на безплатно и при намалени цени пътуване, умножена по действителния брой извършени пътувания на съответните категории пътници.

(3) Размерът на компенсацията за изпълнение на тарифно задължение се определя въз основа на действително извършените пътувания на лицата с право на безплатно и при намалени цени пътуване, приложимата публична тарифа и нормативно определения размер на намалението, при спазване на изискванията на Регламент (ЕО) № 1370/2007 относно недопускане на свръхкомпенсация.
(4) Изплатената компенсация се включва в приходите на изпълнителя при изчисляване на размера на субсидията за компенсиране на задължението за извършване на услуга от общ икономически интерес за превоз на пътници.

Чл. 8 (1) Възложителят може да предостави на изпълнителя на услуга от общ икономически интерес за превоз на пътници с железопътен транспорт подвижен състав за изпълнение на услугата или да предостави средства за закупуването му при спазване на изискването на Регламент (ЕО) № 1370/2007. При предоставянето на средства за закупуване на подвижен състав се вземат мерки за недопускане на свръхкомпенсация на задължението за извършване на услугата от общ икономически интерес за превоз на пътници с железопътен транспорт. Закупеният със средства от капиталов трансфер подвижен състав се използва само за извършване на превози от общ икономически интерес, възложени по чл. 14, ал. 1 от Наредба за условията и реда за възлагане на задължение за извършване на услуга от общ икономически интерес за превоз на пътници с железопътен транспорт.
(2) В случай че изпълнителят на услуга от общ икономически интерес за превоз на пътници с железопътен транспорт извършва и други дейности извън обхвата на възложената услуга, той води аналитична счетоводна отчетност за всеки отделен вид дейност, която трябва да отговаря най-малко на следните условия:
1. текущите сметки по всяка от тези дейности трябва да са отделни и делът на съответните активи, както и фиксираните разходи трябва да са разпределени в съответствие с приложимите счетоводни стандарти;
2. всички променливи разходи, подходяща вноска към фиксираните разходи и разумна печалба, свързани с каквато да е друга дейност на изпълнителя на услуга от общ икономически интерес за превоз на пътници с железопътен транспорт, не могат да бъдат начислявани към услугата от общ икономически интерес;
3. разходите за услугата от общ икономически интерес трябва да се уравновесяват с приходите от дейността и плащанията от компетентните органи без възможност за прехвърляне на приходи към друг сектор от дейността на изпълнителя на услуга от общ икономически интерес.
Чл. 9 (1) Изплащането на приетата и утвърдена от възложителя субсидия за компенсиране на задължението за извършване на услуга от общ икономически интерес за превоз на пътници с железопътен транспорт се предоставя на превозвача, извършващ превоза авансово, съгласно изготвен годишен график в рамките на определения със закона за държавния бюджет на Република България.
(2) Превозвачът представя на Възложителя разчет за необходимата субсидия в сроковете за изготвяне на средносрочната бюджетна прогноза и на проекта на Закон за държавния бюджет на Република България за съответната година. Възложителят писмено уведомява превозвача за сроковете, в които следва да предостави разчетите за необходимата субсидия, съгласно указанията на Министертвото на финансите.
(3) Ежегодно, в хода на бюджетната процедура, Възложителят представя в Министерството на финансите мотивирано предложение за размера на субсидиите за компенсиране на задължението за превоз на пътници за обсъждане и включване в проекта на Закон за държавния бюджет на Република България за съответната година.
(4) Ако превозвач счита, че сумата, предвидена в Закона за държавния бюджет на Република България за съответната година, е недостатъчна за субсидиране на разходите за обществената превозна услуга, представя мотивирано писмено становище пред Възложителя. В този случай страните могат да договорят само пропорционално намаление на обема на превозите за съответната година.
(5) Възложителят има право в случай на трайно ограничаване на предлаганите железопътни транспортни услуги да коригира съответно месечно изплащаната субсидия за компенсиране на задължението за превоз, за което уведомява Министерството на финансите.
(6) Коригиране размера на годишната субсидия за компенсиране на задължението за извършване на услуга от общ икономически интерес за превоз на пътници с железопътен транспорт се извършва от възложителя на задължение на услуга от общ икономически интерес за всяка година след приключване на годишните финансови отчети на изпълнителя на услуга от общ икономически интерес и извършване на проверка за съответствие с условията на договора за обществена услуга и с изискванията на Регламент (ЕО) № 1370/2007. При необходимост от доплащане размерът на средствата се предлага за планиране в закона за държавния бюджет в рамките на бюджетната процедура. 
(7) При промяна на размера на възлаганите услуги за превоз на пътници от общ икономически интерес, се правят текущи корекции в размера на субсидията за компенсиране на задължението за извършване на услуга от общ икономически интерес за превоз на пътници с железопътен транспорт.
 
Раздел III
Установяване на пазарна неефективност

Чл. 10. (1) Пазарна неефективност е налице, когато при условията на свободна конкуренция не може да бъде осигурено устойчиво предоставяне на железопътни превозни услуги в обем и качество, необходими за удовлетворяване на обществения интерес.
(2) Наличието на пазарна неефективност се установява въз основа на комплексна оценка на икономическите, транспортните, социалните и екологичните показатели, извършвана от съответния възложител.
Чл. 11. При извършване на оценката се анализират най-малко следните обстоятелства:
1. съществуващото и прогнозното търсене на пътнически превози;
2. предлагането на железопътни превозни услуги от лицензирани железопътни превозвачи;
3. наличието на ефективна конкуренция;
4. възможността услугата да бъде предоставяна при икономически обосновани условия без публична компенсация;
5. наличието на алтернативни видове обществен транспорт и степента, в която те могат да осигурят равностойно транспортно обслужване;
6. влиянието върху транспортната достъпност на населението и стопанските субекти;
7. влиянието върху регионалното развитие, териториалната свързаност и социалното включване;
8. екологичните последици при ограничаване или преустановяване на железопътната услуга.
Чл. 12. (1) За целите на оценката по чл. 10 се използват най-малко следните показатели:
1. брой превозени пътници;
2. приходи от превозната дейност;
3. оперативни разходи за предоставяне на услугата;
4. съотношение между приходите и разходите;
5. честота, периодичност и надеждност на транспортното обслужване;
6. показатели за точност на движението;
(2) Показателите по ал. 1 се оценяват за период не по-кратък от пет последователни години, освен когато естеството на услугата не позволява това.
Чл. 13. Доказана пазарна неефективност е налице, когато са изпълнени едновременно следните условия:
1.	приходите от продажба на превозни документи не покриват оперативните разходи:
2. липсва или е недостатъчно пазарното предлагане на съответната услуга;
3. съществува доказана обществена необходимост от предоставянето ѝ;
4. услугата не може да бъде осигурена при пазарни условия без публична намеса;
Чл. 14. Не се приема наличие на пазарна неефективност само въз основа на:
1. реализирана счетоводна загуба;
2. ниска рентабилност;
3. временен спад в пътникопотока или обема на превозите.

Раздел IV
Контрол върху определянето, предоставянето и използването на субсидията за изпълнение на задължението  за извършване на услуги от общ икономически интерес с железопътен транспорт

Чл. 15. Контролът върху определянето, предоставянето и използването на субсидията за изпълнение на задължението  за извършване на услуги от общ икономически интерес с железопътен транспорт се извършва при спазване на принципите на прозрачност, проследимост, пропорционалност и недопускане на свръхкомпенсация.
Чл. 16. (1) Възложителят извършва контрол върху определянето, предоставянето и използването на субсидията за изпълнение на задължението за извършване на услуга от общ икономически интерес за превоз на пътници с железопътен транспорт.
(2) Контролът обхваща:
1. действително извършените и допустими разходи;
2. реализираните приходи от обществената услуга;
3. правилното разпределение на общите разходи между обществената услуга и останалите дейности на изпълнителя;
4. наличието на двойно финансиране;
5. недопускането на свръхкомпенсация;
6. фактическо изпълнение на услугата с необходимото качество и честота.
Чл. 17. (1) Изпълнителят предоставя на възложителя отчетни данни и документи, необходими за извършване на контрола, включително данни за извършените превози, разходите, приходите и получените публични средства.
(2) Изпълнителят осигурява отделна и проследима счетоводна отчетност на приходите и разходите, свързани с изпълнението на обществената услуга.
Чл. 18. (1) Възложителят извършва ежегодна проверка на предоставената субсидия след приключване на финансовата година.
(2) Въз основа на проверката се определя окончателният размер на субсидията, като се отчитат действително извършените разходи, реализираните приходи и нетният финансов ефект от изпълнението на задължението за обществена услуга.
(3) При необходимост размерът на предоставената субсидия се коригира.
Чл. 19. (1) При установяване на свръхкомпенсация или на недопустимо финансиране възложителят определя размера на средствата, които подлежат на възстановяване.

(2) Изпълнителят възстановява недължимо получените средства в едномесечен срок от уведомяването за наличието на свръхкомпенсация или на недопустимо финансиране.
Чл. 20. Възложителят може да извършва проверки на място и да възлага независим финансов одит на отчетите на изпълнителя, свързани с обществената услуга и предоставената субсидия.


ЗАКЛЮЧИТЕЛНА РАЗПОРЕДБА

 § 1. Наредбата се издава на основание чл. 47, ал. 1 от Закона за обществения транспорт.


